Okresná prokuratúra Nové Zámky 
F. Rákocziho 15, 940 44 Nové Zámky 1

Sp. zn. : 1 Pv 609/14/4404	Nové Zámky, 25.11.2014
EEČ : 2-33-159-2014

U Z N E S E N I E

Trestná vec:	obvinená XXXXX 
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Nové Zámky
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX
Dňa 06.08.2014 v čase o 11:44 h., v Šuranoch, na Ul. Hviezdoslavova č. 2A, v OD TESCO, odcudzila z predajne pečeňovú paštétu zn. Hamé 75g v hodnote 0,39,- €, orieškovo-čokoládové oplátky zn. XXXXX v hodnote 0,85,- €, čokoládovú napolitánku zn. Napoli Čoko v hodnote 0,55,- € a noviny Nový Čas pre ženy v hodnote 0,70,- €, ktoré si ukryla do príručnej tašky, ktorú mala pri sebe, pričom cez pokladničnú zónu prešla bez zaplatenia predmetného tovaru, kde za pokladničnou zónou bola zastavená a skontrolovaná pracovníkom strážnej služby, čím obvinená spôsobila poškodenej spoločnosti XXXXX, so sídlom XXXXX, XXXXX, IČO: 31 321 828, škodu vo výške 2,49,- €,

lebo obvinený nebol v čase činu pre nepríčetnosť trestne zodpovedný

Odôvodnenie:
Uznesením povereného príslušníka Okresného riaditeľstva Policajného zboru Nové Zámky, Obvodného oddelenia  PZ XXXXX, ČVS: ORP-1033/SU-NZ-2014 zo dňa 06.08.2014, bolo podľa § 199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku vznesené obvinenie XXXXX pre prečin krádeže podľa § 212 odsek 2 písmeno f) Trestného zákona, ktorého sa dopustila na tom skutkovom základe, ako je uvedené vo výrokovej časti tohto uznesenia.
Dňa 11.11.2014 bol na tunajšiu prokuratúru doručený návrh povereného príslušníka OO PZ XXXXX spolu s vyšetrovacím spisom na zastavenie trestného stíhania obvinenej podľa § 215 odsek 1 písmeno e) Trestného poriadku, pre nepríčetnosť obvinenej v čase spáchania stíhaného skutku. 
Preskúmaním tohto návrhu povereného príslušníka PZ a na vec sa vzťahujúceho vyšetrovacieho spisu som dospela k záveru, že tento návrh je opodstatnený a odôvodnený. 
Z obsahu vyšetrovacieho spisu, najmä z výpovedí splnomocneného zástupcu poškodenej spoločnosti Tesco, XXXXX a svedka XXXXX je nepochybné, že k spáchaniu skutku skutočne došlo tak, ako je to uvedené vo výrokovej časti uznesenia povereného príslušníka PZ o vznesení obvinenia. 
Zo záverov znaleckého posudku č. 76/2014 zo dňa 23.09.2014, vypracovaného znalcami z odvetvia psychiatrie XXXXX a XXXXX vyplýva, že obvinená XXXXX, v čase spáchania skutku trpela duševnou poruchou, demenciou Alzheimerového typu stredného stupňa, v dôsledku čoho nemohla rozpoznať nebezpečenstvo svojho protiprávneho konania a nemohla svoje konanie ovládať, pričom v súčasnej dobe nie je schopná chápať zmysel svojho konania. Znalci navrhujú nariadiť ochranné psychiatrické liečenie ambulantnou formou.
Z výsledkov skráteného vyšetrovania nepochybne vyplýva, že obvinená XXXXX sa dopustila konania, ktoré je predmetom trestného stíhania, avšak pre nepríčetnosť v čase spáchania stíhaného skutku, túto nie je možné postaviť pred súd. 
Po nadobudnutí právoplatnosti tohto uznesenia o zastavení trestného stíhania z dôvodov uvedených v § 215 odsek 1 písmeno e) Trestného poriadku, bude v  súlade  s  odporúčaním  znalcov  z  odboru  psychiatrie,  podaný  na  Okresný súd v Nových Zámkoch návrh podľa § 73 odsek 1 Trestného zákona na uloženie ochranného psychiatrického liečenia obvinenej ambulantnou formou.
Z týchto dôvodov bolo potrebné rozhodnúť tak, ako je to uvedené vo výrokovej časti uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Szücsová
prokurátorka